Document ID: /fineweb-2-swissfilter-quality_10-filterrobots/filtered/05601.jsonl.gz/18

“Ramazanske vrijednosti – Putokaz mladima” moto je dvodnevnog predramazanskog savjetovanja koje je počelo danas u Sarajevu, a na kojem učestvuju direktori uprava Rijaseta Islamske zajednice, muftije, glavni imami iz Bosne i Hercegovine i dijaspore, dekani islamskih fakulteta, direktori medresa i ustanova Islamske zajednice.
Zbog važećih epidemioloških mjera dio učesnika savjetovanje prati online.
U okviru današnjeg programa savjetovanja, namjenjenom glavnim imamima i predsjednicima krovnih organizacija Islamske zajednice u BiH u dijaspori, obratili su se zamjenik reisu-l-uleme prof.dr. Enes ef. Ljevaković, kao i direktori uprava Rijaseta za vjerske i administrativno-pravne poslove, Ismail ef. Smajlović i Mensur Karadža.
Učesnicima se također obratio i predstavnik Uprave za vanjske poslove mr. Muhamed Jugo, a u poslijepodnevnim satima se očekuje i obraćanje muftije za Sjevernu Ameriku Sabahudina ef. Ćemana.
– Kada je riječ o našoj bošnjačkoj dijaspori, posebno je važno kontinuirano raditi na educiranju naših džematlija o važnosti održavanja veze sa domovinom. Naša domovina i Islamska zajednica u Bosni i Hercegovini su naša zajednička lađa, naš kompas koji nas drži na pravom smjeru, sidro koje nam daje sigurnost uzburkanim vodama svjetske politike, u nestabilnostima i gibanjima kojima su izložena savremena društva. Mi smo se, kao Zajednica čiji je cilj promoviranje dobra i odvraćanje od zla, Zajednica koja bezrezervno podržava ideju mulitikulturalnosti, suživota, tolerancije, poštovanja drugog i drugačijeg, opredijelili za pozitivnu integraciju u društva u zemljama u kojima živimo, ali bez asmilacije – poručio je ovom prilikom zamjenik reisu-l-uleme ef. Ljevaković.
Dodao je kako se borimo i zalažemo za napredak, razvoj i sigurnost kako naše domovine, tako i država u kojima žive Bošnjaci, u kojima su se privremeno ili trajno nastanili i u kojima zarađuju za svoju egzistenciju i egzistenciju svojih porodica.
– Pri tome smo dužni voditi računa da očuvamo temeljnje odrednice našeg vjerskog i nacionalnog identiteta i usadimo ih u srca i duše našeg potomstva. To su naša vjera i tradcija, naša Islamska zajednica, naš bosanski jezik i država Bosna i Hercegovina – naglasio je Ljevaković.
Također je dodao da ćemo, nažalost, najvjerovatnije i ovogodišnji ramazan dočekati sa raznim ograničenjima uzrokovanim pandemijom virusa Covid-19, u pogledu broja prisutnih u džamijama, na teravijama i drugim aktivnostima i manifestacijama, što može imati negativan utjecaj na normalno odvijanje zadataka i poslova.
– Bez obzira na to, mi planiramo naše aktivnosti kao da se radi o redovnom stanju, a u samoj primjeni prilagođavati ćemo se trenutnoj situaciji, poštivajući propise nadležnih organa u svakoj državi u kojoj djelujemo kao i instrukcije organa Islamske zajednice, Vijeća muftija, Rijaseta i reisu-l-uleme – zaključio je Ljevaković.
Direktor Uprave za vjerske poslove Ismail-ef. Smajlović podsjetio je da Rijaset svake godine planira i realizira predramazansko savjetovanje.
– S obzirom na to da smo prošli ramazan proveli u vanrednim okolnostima pandemije virusa Covid-19 virusa, očekivati je da ćemo i ove godine imati takve uslove zbog pogoršane epidemiološke situacije. Konstantno se pripremamo kako bi našim muslimanima organizirali različite aktivnosti u ramazanu. Interakcija odgovornih u strukturi Islamske zajednice i naših muslimana funkcionira, daje rezultate i mi smo uistinu ponosni na naše džematlije i muslimane koji se odgovorno ponašaju u našim programima, bilo da su to dnevni namazi, džume, bajrami, pa i prošlogodišnji ramazan – kazao je Smajlović.Dodao je kako su danas sa rukovodstvom dijaspore tematizirali i njihovu situaciju i status njihovih zajednica u državama u kojima žive, a gdje postoji i proces reformi u zajednici koji traje i koji treba završiti i u vanrednim okolnostima.
Jasmin ef. Demić, glavni imam Islamske zajednice Bošnjaka u Švicarskoj, kazao je kako je ovo savjetovanje izuzetno značajno, jer pokazuje da Islamska zajednica u BiH pokazuje da vodi brigu i računa o Bošnjacima u dijaspori.
– Svake godine nastojim prisustvovati ovim savjetovanjima fizički, jer mislim da je upravo takav susret sa reisu-l-ulemom, muftijama, glavnim imamima iz Bosne i Hercegovine i dijaspore od velikog značaja – kazao je Demić.
Za sutra je planiran nastavak savjetovanja u Gazi Husrev-begovoj biblioteci, kada se očekuje i obraćanje reisu-l-uleme Islamske zajednice Huseina ef. Kavazovića.
(B.S./Preporod.info)
Glavni imam Islamske zajednice Bošnjaka Švicarske Jasmin ef. Demić posjetio je u subotu 6.3.2021. muftiju akademika Aziz ef. Hasanovića.
Ovom prilikom glavni imam Jasmin ef. je uručio muftiji donaciju koju su Bošnjaci u Švicarskoj prikupili za stradale u potresu na taj način želeći potvrditi još jednom svoju solidarnost i opredjeljenost za pružanje pomoći onima koji su u potrebi bez obzira tko su i gdje se nalaze što je i do sad bio slučaj. Muftija se zahvalio Jasmin ef. na donaciji kao i svim džematlijama koji su na bilo koji način sudjelovali u prikupljanja donacija. Istaknuo je da će donacija biti upućena na područje Siska, Petrinje i Gline koji su najviše stradali za zadnjih potresa koji su pogodili to područje.
Muftija i Jasmin ef. su razmijenili iskustva u radu te su razgovarali o mogućnostima razvoja dalje suradnje.
(islamska-zajednica.hr)
Draga braćo i sestre, poštovani članovi izbornog tijela za izbor reisul-uleme Islamske zajednice u Bosni i Hercegovini,
es-selamu alejkum!
Prethodnih dana sam obilazio mjesta po Bosni i Hercegovini i razgovarao s vama, predstavljajući vam Program rada, koji sam, kao kandidat za časnu funkciju reisul-uleme, načinio.
Razgovor mi je koristio, jer sam mnogo toga poticajnog čuo i naučio u svim krajevima naše domovine. Ukoliko dobijem vaše povjerenje da predvodim Islamsku zajednicu u BiH u narednom mandatu, ta će mi saznanja itekako određivati pravac i imati visoki prioritet u našem zajedničkom djelovanju. Stoga ću, ako mi dozvolite, u ovoj prilici vam se neposrednije obratiti.
Moja familija stotinama godina živi islam. Njena privrženost islamu u svim generacijama je poznata i uvažena u kraju iz kojeg dolazim.
Članovi moje familije su bili progonjeni i zatvarani zbog svog odnosa prema našoj vjeri. Nisu se plašili, niti kolebali, već su hrabro i uporno branili naše vrijednosti u teškim vremenima. O tome najbolje svjedoče brojni diplomanti medresa koje je iznjedrila moja familija, među kojima je značajan broj imama, muallima i hafiza.
Školovao sam se u Gazi Husrev-begovoj medresi u Sarajevu i na Univerzitetu Al-Azhar u Kairu, na kojem sam završio studij iz područja šerijatskog prava. Postdiplomski studij završio sam na Fakultetu islamskih nauka u Sarajevu, gdje sam magistrirao i doktorirao.
Sve vrijeme radim u Islamskoj zajednici u Bosni i Hercegovini. Poznajem strukturu, funkcionalnost i idejnost u radu Zajednice. Već dugo s radošću pratim mnoge sjajne i vrijedne uspjehe koje naši imami, muderisi, muftije i nebrojeni vjernici postižu. No, i problemi, kako unutrašnji tako i dušmanski, kao i prepreke koje se pred nama isprečavaju, nisu mi nepoznanica i dobro znam da na putu njihova savladavanja valja uložili mnogo truda, energije i zalaganja.
Bio sam vojnik Armije Republike Bosne i Hercegovine. Ponosan sam na generaciju kojoj je Allah podario čast da odbrani svoju vjeru, svoju zemlju i svoj narod.
Ponosan sam na časnu ulogu Islamske zajednice u Bosni i Hercegovini na tom putu, na muftije, muderrise, glavne imame, imame, mualîme, predsjednike medžlisa i mutevelije, na džematlije i na sve naše muslimane. Šehidska krv je emanet i obaveza za sve nas.
Sarađivao sam s predstavnicima institucija naše domovine. Sarađivao sam sa članovima i predstavnicima drugih vjerskih zajednica i ljudima iz međunarodne zajednice. Život u našoj domovini nas upućuje na to.
Nastavit ću sve dobre poslove u Zajednici. Sarađivat ću sa svima koji izvršavaju svoje zadatke i savjetovati se u pitanjima vjere i u poslovima Zajednice.
Nastojat ću da proširim prostor saradnje i dogovora i zahtijevat ću iskrenost u razgovorima i odnosima u Zajednici. Mijenjat ću prevladano i nefunkcionalno.
Donosit ću odluke i braniti naše vrijednosti.
Domovina je dom u kojem podižemo našu čeljad a Islamska zajednica je hram u koji je položen emanet vjere i povjerenja među njenim članovima, u kojem čuvamo naš narodni duh. I jedno i drugo moramo čuvati i štititi od unutarnjih slabosti i stranog uticaja.
U svom radu oslanjat ću se na Allaha Uzvišenog i slijedit put Njegovog časnog Poslanika, u svemu jednak sa svima vama, a prvi po odgovornosti.
Poštovani,
Vi ćete danas odlučivati o tome kome ćete povjeriti emanet vođenja zajednice muslimana na ovim prostorima. To učinite na osnovu vašeg uvida i znanja o kandidatu, po svom uvjerenju i savjesti. Kakva god bude vaša odluka ja ću biti rob Gospodara i sluga u Zajednici. Hvala vam još jednom na odzivu i povjerenju koje ste do sada prema meni pokazivali! Želim vam svako dobro.
Neka Bog poživi Islamsku zajednicu u Bosni i Hercegovini.
Hvala vam!
S obzirom na to da je Program Husein ef. Kavazovića sadržajno i formalno najobimniji, u cilju jednakog predstavljanja svih kandidata, izvod iz njegovog programa donosimo u formi sažetka Programa.
Uvodni dio Programa kandidata za Reisu-l-ulemu dr. Huseina Kavazovića donosi islamski utemeljen osnov obaveze prenošenja emaneta na čemu i počiva. Ističe se misija Islamske zajednice u Bosni i Hercegovini – ukupnim naučavanjem i djelovanjem utjecati na pravilno razumijevanje i primjenu islamskog učenja na principima pozivanja na dobro, a odvraćanja od zla te kao trajni zadatak osigurati uvjete za prenošenje Emaneta.
Načela organizacije i djelovanja IZ u BiH
U nastavku programa predstavljaju se načela organizacije i djelovanja IZ u BiH i skreće pažnja da u današnjem svijetu stalnih pokreta i promjena, IZ ima zadatak čuvati islamsku duhovnu i kulturnu tradiciju i pripadnicima pružiti duhovne, etičke i socijalne orijentire. Misija je utemeljena na Kur’anu i sunnetu te univerzalnim tekovinama islamskog povijesnog znanja, bošnjačkog iskustva i obrazovanja.
Islamska zajednica treba uvažavati tradicionalna i savremena iskustva u obrazovanju: kritički odnos i dijaloški pristup, otvorenost prema svijetu, interdisciplinarnost, dinamičnost i savremenost u promišljanju i izrazu. Uz to, uvijek će voditi računa o sljedećem:
– Da je neodvojivi dio ummeta muslimana
– Da se organizacija i djelovanje temelje na Kur’anu, sunetu, islamskoj tradiciji Bošnjaka i zahtjevima vremena
– Pravni položaj Zajednice je definiran njenim Ustavom, Zakonom o slobodi vjere i pravnim položajem crkava i vjerskih zajednica u BiH te aktima država na čijim teritorijama djeluje
– Islamska zajednica je samostalna i autonomna u radu
– IZ će se oslanjati na vrijednosti proistekle iz islamskog učenja i stremiti ciljevima koji će život njenih pripadnika učiniti sretnijim i na dunjaluku i Ahiretu
– Islamska zajednica čuva vjerodostojnost islamskog učenja i osigurava tumačenje i primjenu, pridržavajući se maturidijskog učenja u akaidu i hanefijskog mezheba u fikhu te idžtihada bosanskih muslimana i njihovog običajnog prava, nastalog tokom vremena
– Rukovođenje IZ u BiH se ostvaruje međusobnim savjetovanjem i temeljem normativnosti, javnosti rada, stručnosti, ograničenosti mandata te odgovornosti pred šerijatskim i pozitivnim normama, bez izuzetka, uključujući i reisu-l-ulemu
– Islamska zajednica je otvorena za unutrašnji razvoj i unapređenje resursa, shodno zahtjevima vremena
– IZ štiti vlastite ciljeve i interese te moral i ljudske vrijednosti u društvu
– Planiranje, realiziranje, nadziranje i izvještavanje o poslovima u IZ u BiH bit će mjerilo vrednovanja svakog službe nika i vršit će se objektivnim mjerilima
– Islamska zajednica će trajno brinuti o moralnom liku (ahlak), duhovnom putu (salik) i poštivanju društvenih normi (halal i haram) među službenicima i pripadnicima na principima savjetovanja (nasihat) i duhovnog vođenja (iršad) te odgovornosti u skladu s važećim propisima.
Autentičnost, otvorenost i solidarnost
U Programu dr. Kavazović ističe autentičnost, otvorenost i solidarnost kao ideje vodilje u radu te da će se Zajednica u djelovanju:
– oslanjati na strategije za autonomno i kompetentno djelovanje i rad, prepoznatljivost naučavanja i pripadajuću ulogu u zajednici s drugima, razvija nje i korištenje nauke i naučno provjerljivih činjenica u svrhu prenošenja Emaneta
– voditi brigu o organizacionim cjelinama u domovinskim zemljama i iseljeništvu
– nastaviti razvijati svoj evropski identitet, kao autohtona evropska zajednica muslimana, preuzimajući dio odgovornosti u predstavljanju islama u Evropi i težiti za uspostavljanjem konstruktivne saradnje s vjerskim institucijama drugih autohtonih i useljeničkih muslimanskih zajednica u Evropi
– nastojati se povezati s drugim dijelovima islamskog svijeta na principima uzajamnog poštovanja, vodeći računa o svom statusu i doktrinarnom učenju
– nastaviti sarađivati s pripadnicima drugih religijskih zajednica radi ostvarenja dobrobiti svih ljudi
– trajno čuvati i razvijati osjećaj pripadnosti islamskoj duhovnosti, bosanskoj kulturi i zavičaju. Posebno će se brinuti o ugroženim muslimanskim za jednicama na prostorima domovinskih zemalja i iseljeništva i poduzimati sve da im pomogne.
– nastojati da, osnivanjem ustanova i zavoda, u skladu s važećim zakonima u zemljama u kojima djeluje, razvije institucije službi Zajednice i naroda.
Muslimani, džemat i imami
U nastavku Programa je ponuđen pregled organizacionog ustrojstva i načela djelovanja tijela i organa IZ u BiH: Sabor, Reisu-l-ulema, Vijeće muftija, Rijaset, Mešihat i Muftijstvo, Medžlis i Džemat te se akcentira briga o radu medžlisa i džemata na cijelom području djelovanja, brigom o jačanju kadrova, kvalitetnijem planiranju ljudskih resursa te osnaživanju imama, muderisa i službenika na svim nivoima.
Ističe se potreba reforme vakufa, po uzoru na Gazi Husrev-begov vakuf, u sjedištu muftiluka čime bi se ekonomski snažnije podržao rad muftijstva i ojačala briga za materijalno slabije dijelove Zajednice. Muftije, zajedno s reisu-l-ulemom, trebaju ponuditi nova rješenja za osnaživanje Zajednice.
Naglašava se uloga medžlisa u djelovanju IZ u BiH te nužnost razumijevanja i uvažavanja specifičnosti u kojima svaki medžlis djeluje. U programu stoji da je Islamska zajednica prije svega zajednica vjernika, ali da djelovanje glavnih imama i imama predstavlja nje nu moralnu i intelektualnu osnovu na području medžlisa. Glavni imami ima ju pravo i obavezu da se koriste svim potencijalima medžlisa, uključujući i one na srednjem i najvišem nivou Zajednice, kako bi se unaprijedilo stanje Zajednice na vjerskom, obrazovnom, kulturnom, socijalnom i ekonomskom planu.
Mektebi i obdaništa su odgojne ustanove i najdirektniji emanet o kojem muftije i imami, vode brigu i osiguravaju im postojanje i razvijanje. Ovo područje mora biti osigurano, zaštićeno i unaprijeđeno. Podršku je važno pružiti i organima medžlisa, izvršnim odbori ma i skupštinama.
Džemat je osnovna organizaciona jedinica IZ u BiH čije se postojanje zasniva na iskazanoj potrebi, želji i volji džematlija da poslove vjerske prakse organiziraju u džematu, s posebnim ciljem zadovoljavanja ibadetskih, mearifskih i vakufskih potreba. Gdje se se ukaže objektivna potreba za osnivanjem džemata, to treba učiniti prema pravilima i procedurama. Osnova postojanja džemata je prenošenje Emaneta – šehadeta, svjedočenja vjere i pripadnosti umetu.
Garant ispunjenja ovih ciljeva su vjersko poučavanje i materijalno jača nje džemata članarinama i vakufskim dobrima.
Džemat predvodi imam s temeljnom i neposrednom ulogom prenošenja i tumačenja istina vjere i poučavanja muslimana moralnim i etičkim vrijednosti- ma života u zajednici.
On je nosilac misije imama, hatiba i muallima. Džematski odbori imaju ulogu u osiguravanju uvjeta za organiziranje vjerskog života što smo sveobuhvatnije uredili novim normativnim rješenjima u Pravilniku o organizaciji i radu medžlisa i džemata. Članovi džemata brinu o uvjetima života i rada imama skupa sa organima Zajednice na svim nivoima kako bi se rad unaprijedio. Imamsku službu treba statusno i materijalno osigurati pravilnikom o članarini. Radit ćemo na rješenjima za zaštitu izvorne funkcije imama kao učitelja vjere jer on predvodi džemat u ibadetu, talimu i stvarima vjere, čuva i tumači islamsku tradiciju i potiče razvoj muslimanske kulture naših prostora. Planirano je donošenje normativnih akata koji će biti koraci ka poboljšanju i ujednačavanju statusa imama u svakom smislu.
Programom je obuhvaćen i dio o Aktima IZ u BIH, ulozi Ustavnog suda te prijedlog za razmatranje o osnivanju Disciplinskog suda Rijaseta.
Obrazovni sistem IZ u BiH
Poseban naglasak je stavljen na obrazovni sistem Islamske zajednice i ponuđeni su prijedlozi za osiguravanje dodatnih uslova, proširenje kapaciteta te dalji razvoj i reforme obrazovnog sistema na svim nivoima od mekteba, medresa, instituta do visokoškolskih ustanova. Programom je predviđeno i razvijanje naučno-istraživačkih centara za oblasti važne s aspekta vjerskog i nacionalnog identiteta naroda u Bosni i Hercegovini, kao i vjerskih tokova i praćenja društvenih pojava. Islamska zajednica će u narednom periodu ulagati značajna sredstva u stipendiranje dodiplomskih, postdiplomskih, doktorskih i postdoktorskih studijskih programa na najboljim univerzitetima u svijetu.
Program je, prema ukazanim potrebama, ali i uspješnim primjerima u određenom broju džemata, predvidio i podsticanje medžlisa na osnivanje obdaništa i posebnih programa predškolskog odgoja, kako bi se IZ dodatno angažirala i zaokružila svoj obrazovni sistem na širem području. Posebno je akcentirana institucija mekteba za ko ju se kaže da bi trebala biti najvažniji kriterij vrednovanja rada imama i primarna obaveza cjelokupne Zajednice, uključujući glavne imame, muftije i reisu-l-ulemu.
Predviđen je i rad na unapređenju vjeronauke u školama i nastavku unapređenja rada i osnaživanja Mreže mladih. Ističe se da je neophodno nastaviti s podizanjem svijesti o uključivanju svih snaga za jačanje Zajednice i unapređenje njenog rada. Naglašava se i dalje osnaživanje žena za uključenost u rad IZ te potreba vidljivijeg priznavanja njihove prisutnosti učešćem u predstavničkim i izvršnim tijelima IZ u BiH na svim nivoima.
Ističu se i prijedlozi za brigu o cjeloživotnom obrazovanju muslimana u džematima, organiziranju posebnih Fondova za: brigu o svim koji su u potrebi, stipendiranje nadarenih učenika i studenata, pomoć povratnicima itd.
Medijsko predstavljanje
Osnivanjem Media centra i njegovim osnaživanjem u ljudskom i tehničkom smislu, Islamska zajednica je osigurala okvir za razvoj važnog resursa. Predstoje ozbiljni napori da se Centar osposobi za snažniji iskorak i značajniju misiju u medijskom prostoru. Medijsko predstavljanje i pismenost je izazov s kojim ćemo se sve više suočavati.
U javnom prostoru IZ treba biti glas razuma i zagovornik univerzalnih vrijednosti, stavovima i postupcima svojih predstavnika.
Obuhvaćeni su prijedlozi za bolje organiziranje, promoviranje te educiranje o zekatu, hadžu, umri, kurbanima, vakufima, članstvu u IZ, restituciji vakufske imovine, brizi o vakufima i drugim poslovima i obavezama u nastojanju ostvarivanja bolje i jače zajednice vjernika.
Zaključak
Na kraju se ističe da je program sačinjen na bazi iskustava iz prethodnog perioda. U tom smislu je izraz kontinuiteta i određenih noviteta:
„Moje opredjeljenje je da, sagledavajući iskustva do kojih smo došli, nastavimo s projektima koji su se pokazali uspješnim i u kojima su učestvovali mnogi pregaoci među nama.
Također, sve dobre ideje inicijative koje su provodive koje budu dolazile do mene, analizirat ćemo i dati im punu podršku, ukoliko se pokažu korisnim za našu Zajednicu. Na temelju dosadašnjeg iskustva, vjerujem da je moguć uspjeh našeg timskog rada i harmoničnih međuljudskih odnosa, te uključenosti svih dijelova naše Zajednice.
Podjednako ćemo voditi brigu o svim dijelovima naše Zajednice, posebno o džematima u područjima povratka naših vjernika te onima u Sandžaku, ali i u dijelovima Srbije, Hrvatske i Slovenije, kao i dijaspore.
Završit ću dovom Uzvišenom: neka nas vodi u našim poslovima i odlukama i neka nas On uputi na najbolja rješenja, bez obzira na naše želje i nadanja.
Gospodaru naš, podaj nam dobro i na ovom i na onom svijetu i sačuvaj nas džehenemske vatre. Amin!”
Biografija Huseina ef. Kavazovića
Husein-ef. Kavazović je rođen 3. jula 1964. godine u Jelovče Selu (općina Gradačac), od oca Hasana i majke Saime.
Osnovno obrazovanje je stekao u rodnom mjestu, a Gazi Husrev-begovu medresu u Sarajevu je završio 1983. godine. Na Šerijatskom fakultetu Univerziteta Al-Azhar u Kairu je studirao u periodu od 1985. do 1990. godine. Magistarski rad je odbranio na Fakultetu islamskih nauka u Sarajevu, iz područja šerijatskog prava. Na Fakultetu islamskih nauka u Sarajevu odbranio je doktorski rad 15. februara 2017. pod naslovom: „Kodifikacija šerijatskog građanskog prava na temeljima hanefijske pravne škole u Egiptu: Primjer Muršid al-ayrana i Majallah al-Ahkam al-adliyyah – komparativna studija“. Stručne i druge radove je objavljivao u listovima i časopisima koje izdaje Islamska zajednica u BiH, a učestvovao je i u radu redakcija i uredničkih savjeta nekih od njih.
Radio je kao imam, hatib i mualim u džematima u Srebreniku i Gradačcu.
Obavljao je funkciju muftije tuzlanskog u periodu od 1993. do 2012. godine.
U članstvo Sabora IZ-e u RBiH izabran je prije same Agresije na Bosnu i Hercegovinu.
Biran je za člana Rijaseta IZ-e BiH, u svim mandatima.
Član je Vijeća za fetve IZ-e u BiH.
Dao je veliki doprinos u obnovi i radu Tuzlanskog muftijstva i Behram-begove medrese, na uvođenju vjeronauke u osnovne i srednje škole, te u obnavljanju lista Hikmet.
U više mandata je obavljao dužnost predsjednika Školskog odbora Behram-begove medrese u Tuzli.
Svojim autoritetom je doprinio podizanju zgrade biblioteke Behram-beg u Tuzli.
Jedan je od pokretača Centra za rehabilitaciju ovisnika o psihoaktivnim supstancama u Smolućoj kod Lukavca, prve ustanove za rehabilitaciju ovisnika u okviru Islamske zajednice u BiH. Zajedno sa svojim saradnicima, radio je na pokretanju i razvoju Agencije za certificiranje halal-kvalitete IZ-e u BiH.
Aktivno je učestvovao u obnovi i izgradnji više od sedamdeset džamija na područjima Bosanskog Podrinja i Posavine.
Istovremeno, snažno se angažirao i na zbrinjavanju prognanog i izbjeglog stanovništva iz Istočne Bosne tokom Agresije, a potom i u obnavljanju infrastrukture IZ-e u BiH i povratku muslimana u sela i gradove iz kojih su protjerani.
Član je i predsjednik Savjetodavne radne grupe za definiranje sadržaja u izradi projektne dokumentacije za kompleks Memorijalnog centra Potočari-Srebrenica.
U saradnji s muslimanskim dobrotvornim društvom Merhamet, inicirao je akciju prikupljanja kurbanskog mesa za rad Narodne kuhinje Imaret u Tuzli.
Pružio je snažnu podršku radu Udruženja muslimanki Sumejja i izdavanju njenog časopisa, kao i radu drugih udruženja iz Tuzle i Bosanskog Podrinja.
Pokretač je Tuzlanskog ljetnog instituta, koji se realizira u saradnji Cornell univerziteta (SAD) i Behram-begove medrese.
Inicijator je i seminara za nastavnike i profesore engleskog jezika, koji se realizira u saradnji s Ambasadom SAD-a u Sarajevu, Ministarstvom obrazovanja, nauke, kulture i sporta Tuzlanskog kantona, Behram-begovom medresom i Pedagoškim zavodom Tuzlanskog kantona.
Učestvovao je u radu međunarodnih islamskih konferencija i naučnih skupova u Istanbulu, Meki, Kairu, Rabatu, Teheranu, Kuvajtu i Džakarti, kao i na naučnim skupovima u Bosni i Hercegovini.
Govori arapski jezik i služi se engleskim jezikom.
(islamskazajednica.ba)
U organizaciji Uprave za vjerske poslove Rijaseta IZ u BiH, u Elči Ibrahim-pašinoj medresi u Travniku su organizirani 2. predramazanski susreti mladih. U završnici trodnevne Manifestacije mladima se obratio i poglavar Islamske zajednice, reisu-l-ulema Dr Husein-ef. Kavazović.
Tom prilikom je kazao:
Draga omladino,
Esselamu alejkum,
Radovao sam se susretu s vama i planirao ga zajedno sa Nusretom ef. Abdibegovićem i njegovim saradnicima već jako dugo. Žao mi je što sam zbog neizbježnih obaveza i puta u inostranstvo spriječen da danas budem s Vama u vezirskom Travniku. Često će vam se dešavati da vi nešto planirate ali da u životu stvari ne idu onako kako ste vi zamislili. Davno su ljudi rekli da čovjek snuje, a Bog odlučuje.
Ali to što ne znamo gajb, onaj nevidljivi svijet, i što ne znamo šta nas čeka sutra a ipak radimo kao da znamo je ono što nas čini vjernicima. To je ustvari jedan od temelja našeg vjerovanja, raditi na ovom svijetu kao da nikada s njega nećemo otići i spremati se za Drugi, Bolji svijet kao da ćemo ga danas napustiti.
Mi vam, kao ni Vaši roditelji i Vaši učitelji, ne možemo dati sve odgovore za vašu budućnost ne možemo riješiti sve vaše probleme. Najbolje što možemo i što bi trebali mi stariji jeste da vama ne ostavljamo svoje probleme, da na vas ne prenosimo svoje frustracije, svoje dileme i svoje sukobe. Vi ćete procijeniti koliko smo u tome uspješni.
Drugo i možda i bitnije jeste da na vas prenesemo vrijednosti koje su vam potrebne kako bi se uspješno nosili sa izazovima koje će život stavljati pred vas. To je činio i Plemeniti Poslanik, a.s., kada je u Meki i Medini odgajao najbolju generaciju muslimana i muslimanki, generaciju plemenitih ashaba. Poslanik, iako pomognut Božijom objavom, svojim sljedbenicima nije dao odgovore na sva pitanja, kako neki tvrde, nego vrijednosti koje će im pomoći da naći vlastita rješenja na sva pitanja i na sve izazove s kojima će se suočiti.
Niko vam ne može garantovati da se u životu nećete susresti sa neuspjehom i gubicima i mi vas od toga ne možemo zaštititi, ali vas možemo naučiti da budete uporni, odlučni i ustrajni. Ne možemo vam obećati da nećete u društvu nailaziti na nepravdu, laž i korupciju ali vas možemo naučiti da zlo prezirete, da se protiv njega borite i da uvijek podstičete na dobro a odvraćate od zla.
Drage djevojke i mladići,
Ja sam imao namjeru ne samo da vam govorim, nego i da slušam vaše probleme. Znam ja, jer sam i sam otac, da mi stariji mislimo da sve znamo i da nismo navikli da vas slušamo. Vi trebate znati da je to iz našeg straha da na vas nećemo prenijeti sve one vrijednosti koje bi trebali, o kojima smo govorili. Mi malo stariji imamo strah da nećemo dogovoriti tom velikom emanetu vašeg odgoja i zato nekada znamo prenagliti u svojim očekivanjima od vas. To vjerovatno rade i vaši roditelji, profesori i imami. Ja bih volio da vi znate da je to iz dobre namjere.
Nemojte da Vas čudi što od vas tražim da imate razumijevanja za vaše roditelje, učitelje i efendije, umjesto da je obrnuto. To je zato što ja kao Reisu-l-ulema i mi kao Zajednica znamo koliko ste aktivni kroz Mrežu mladih i u svojim džematima.
Draga omladino,
Pored pitanja vašeg odgoja i obrazovanja za budućnost, o još jednom gorućem problemu sam mislio s vama razgovarati i čuti vaše mišljenje a to je pitanje odlaska mladih i posebno obrazovanih iz naše domovine. Kada o ovome opasnom trendu govorimo onda to ne činimo na način da čak ni sugestivno stavljamo teret odgovornosti na onu našu braću i sestre koji odlaze samo zato što žele bolje uslove života za sebe ili za svoju djecu. Ne, ali mi se kao društvo i Zajednica moramo zapitati šta će biti s ovom zemljom ako u njoj više ne bude mladih koji će je graditi.
Ne smijemo, omladino, zaboraviti da nije bilo tako davno kada su vaši roditelji bili suočeni sa dilemom ne samo da li da odu iz ove zemlje i nađu bolji život, nego sa dilemom da ako ostanu goloruki brane svoj toprak od daleko nadmoćnijeg neprijatelja i da ostanu i bez svojih života i života svojih voljenih. Tada u jeku agresije na BiH, ipak je apsolutna većina odlučila da ostane i brani Bosnu. Mnogi su se naši ljudi vratili iz inostranstva kako bi se priključili odbrani svoga doma.
Mi moramo biti sigurni da se nešto u našem sistemu vrijednosti nije promijenilo što može predstavljati opasnost za opstanak Bosne kao države i nas kao naroda. Moramo biti sigurni da se mi nismo umorili od branjenja i voljenja svoje vjere, domovine i naroda. Mi moramo vidjeti da uradimo sve da naši mladi ne odlaze, pogotovo da ne odlaze mladi i obrazovani kao što ćete voljom Božijom biti vi. Vi nam u tome morate pomoći. Borite se za svoja prava i za svoje mjesto ne samo u Domovini nego i našoj Zajednici. Sami od svojih imama, od Rijaseta i od mene tražite da podržimo aktivnosti koje vi mislite da vam trebaju. Uključujte se u društveni i politički život i stalno radite na sebi. Jer dragi kamen vrijedi i kada se nađe u blatu. Budite poput zdrave sjemenke svoje vjere koju gdjegod da odnese vjetar ona proklija.
Jer ako bude tako onda iako nam se desi da naši ljudi odlaze na privremeni rad ili čak zasnivaju svoje porodice negdje drugo a ipak su vezani za svoju vjeru, tradiciju i domovinu mi ih nismo potpuno izgubili. Izgubili smo samo onog mladog čovjeka koji izgubi sebe pa makar sjedio u domu oca i majke svoje.
Neka nam u tome bude uzor veliki Mehmed-paša Sokolović. Vi znate da je on bio jedan od najmoćnijih ljudi najmoćnijeg carstva na svijetu. Otišao je iz svoje Bosne kao dijete ali Bosna nikada nije napustila njegova prsa. Znate koliko je hajrata napravio u svojoj Bosni, ne samo ćupriju u rodnom Višegradu kojom se mi i danas ponosimo, nego je gradio i džamije i crkve i kažu da je tada «bosanski lobi» na sultanovom dvoru bio jedan od najjačih.
Mi smo na gubitku kada imamo mlade ljude koji ako i žive u Bosni ne brinu naše zajedničke brige, nisu aktivni članovi svojih džemata, a ako odu negdje da studiraju i rade zaborave svoje korijene i obavezu prema svojoj domovini.
Na kraju čuvajte sebe od zla i grijeha, čuvajte svoje roditelje i gradite našu zajednicu i državu. To je vaš svijet, vaš dom u kojem ćete živjeti u kojem ćete, Božijom voljom, ove vrijednosti prenositi na svoju djecu i znajte da je ipak bolje ulagati u vlastiti dom nego u onaj iznajmljeni pa makar bio veći i ljepši.
Prenesite moje selame vašim roditeljima i imamima.
Molim Uzvišenog da vas obaspe svojom milošću i uputom i da se ako Bog da sretnemo iduće godine.
U Švicarskom gradu Kuessnacht am/Rigi u organizaciji BKC Kula, 2.marta 2018.godine održan je jednodnevni Biznis forum bh. dijaspore u Švicarskoj – Kozarac u srcu.
Parneri u organizaciji biznis foruma bili su Grupacija Naša perspektiva iz BiH i kompanija JE Solutions GmbH iz Švicarske. Rad skupa, pored pomenutog glavnog orgnizatora BKC Kula, je podržan od Razvojnog programa Ujedinjenih nacija – UNDP kroz projekat Dijaspora za razvoj (D4D).
Biznis forum je otvorio ambasador BiH u Švicarskoj Konfederaciji Nj.E.Anđelko Grahovac, koji je naglasio značaj uvezivanja privrednika iz BiH i bh.dijaspore u ovoj zemlji, a kao jedan od primjera dobre prakse naveo je primjer regije Kozarca i Prijedora gdje je bh. dijaspora iz Švicarske jedna od najvažnijih ulagača.
Jusuf Arifagić, privrednik iz Kozarca i predsjednik Biznis centra Kozarac je u svom izlaganju ohrabrio prisutne da se obrate Biznis centru Kozarac, kao i Gradskoj upravi Prijedor za sve potrebne informacije i podršku vezanu za poslovanje i ulaganje na teritoriji Grada Prijedor.
Prof.dr.Sanel Jakupović je ispred Grupacije Naša perspektiva prezentirao rad ove Grupacije u području involviraja dijaspore u ekonomski razvoj BiH, što je u proteklom osmogodišnjem periodu rezultiralo nizom uspješnih aktivnosti, kao što je organizovnje 4 biznis foruma bh. dijaspore širom BiH, formiranje Biznis centra bh. dijaspore i Biznis centra Kozarac koji služe kao one-stop shop-ovi za investitore iz dijaspore, te Globalne razvojne mreže bh. dijaspore koja će do kraja 2019. godine uključiti 10 bh.organizacija širom svijeta u svoje članstvo te kandidovati prijedlog Zakona o dijaspori na usvajanje.
Ajdin Mesić je govorio u primjeru dobre prakse ulaganja iz Švicarske dijaspore za firmu Cromex iz Prijedora, koja djeluje u metalnoj industriji, izvozno je orjentirana, savremeno tehničko-tehnološki opremljena, ima program stalne edukacije zaposlenika i sa kvalitetom proizvoda apsolutno konkurentna na evropskom i vanevropskom tržistu.
U nastavku biznis foruma rad svojih kompanija su predstavili predstavnici firmi JE Solutions GmbH (Ešef Jakupović), SEE investment (Taner Aličehić) i Ernst Hausammann & Co AG (Erhard Haussamann), koji su naglasili značaj bh. dijaspore koja sa svojim znanjima i stečenim međunarodnim iskustvima može unijeti neophodnu svježinu i zamah privrednim aktivnostima i razvoju u BiH.
Projektna menadžerica projekta “Dijaspora za razvoj D4D” , Merima Avdagić u svom izlaganju pozvala je dijasporu da se zajedno sa privrednicima u BiH udruže u zajedničke projekte i da apliciraju za sredstva podrške koja im stoje na raspolaganju u okviru ovoga programa.
Glavni moderator panel sesija biznis foruma Zeid Mesić ispred BKC Kula je zaključio da je ovaj poslovni skup donio i prve efekte koji su rezultirali u B2B fazi sklapanjem prvih preliminarnih dogovora i predugovora.
Nakon završetka biznis foruma učesnici su posjetili Općinu Kuessnacht am/Rigi i firmu «Tisel».
Na skupu je bilo prisutno preko 50 učesnika iz Švicarske i BiH, ambasador BiH u Svicarskoj, privrednici bh. porijekla i poslovni ljudi iz Švicarske, strani ulagači iz Švicarske, domaći privrednici iz Prijedora i Kozarca, delegacija Gradske uprave Prijedora, predstavnici Grupacije Naša perspektiva i Biznis centra Kozarac i brojni drugi.
Tehnika, njena dostignuća i raznovrsni uređaji sami po sebi nisu ni dobri ni loši. Brojni uređaji koje danas koristimo su nam olakšali mnoge aspekte življenja. Ljudska (zlo)upotreba ili (ne)upotreba može proizvesti dobre ili loše rezultate ili posljedice.
Pametni telefoni su, na primjer, postali općeprihvaćeni i ljude koji ih ne koriste često smatramo na neki način čudacima koje osuđujemo ili kojima se divimo ili i jedno i drugo u isto vrijeme. Mi koji ih koristimo skoro da možemo i zamisliti živote bez njih.
Svi izumi i pomagala su rezultati ili produkti nauke, obrazovanja, istraživanja, eksperimenata,… U svakom od izuma su sadržane stotine, hiljade ili desetine hiljada sati učenja i nauke. Bilo bi logično, zar ne, da svi mi imamo poseban respekt spram nauke, obrazovanja, učenja, čitanja, znanja,… A je li tako?
Iz nekog razloga mnogo lakše prihvatimo nove izume, pomagala, uređaja, aparate,… kao nezaobilazne dijelove naše svakodnevnice, nego što prihvatimo da neki uređaj može poboljšati, unaprijediti i dići na viši novo naše obrazovanje i kvaliteta nauke koja se stječe. Kod brojnih naših škola, njihovog izgleda, naučnih pomagala i načina podučavanja kao da se prije više desetina godina sve smrzlo i ukočilo – učionica, sto, stolica, tabla i kreda. Nalazi se stotinu i jedan razlog da je sve tako kako jeste. Naravno, ovo nije svugdje slučaj i to nas sve raduje.
Učenje o vjeri u mektebu ne smije kaskati za sistemom obrazovanja ni u bilo kojem smislu. Prošlo je vrijeme hladnih i nezagrijanih mekteba, učenja na koljenima, često spominjanih hodžinskih šiba i sl. Došlo je vrijeme kompjutera, TV-a, interneta, YouTube-a, projektora i pametnih tabli,…
Sve su to pomagala koja mogu olakšati i unaprijediti stjecanje znanja o islamu ukoliko ih znamo koristiti i ukoliko za njih pronađemo i proizvedemo multimedijalne sadržaje.
Naravno, sva pomagala su – pomagala. Ona nisu cilj nego sredstvo postizanja cilja. Cilj je što bolje i efikasnije podučiti polaznike mektebske pouke osnovnim znanjima o islamu.
S namjerom da se taj cilj ostvari Islamska zajednica Bošnjaka u Švicarskoj je preko Savjeta glavnog imama dala da se proizvede web-aplikacija elektronskog dnevnika za mektebe.
”Elektronski dnevnik je web-aplikacija koju će u narednom periodu koristiti muallimi, polaznici mektebske pouke i njihovi roditelji. Korištenje eDnevnika će unaprijediti evidenciju o polaznicima, njihovom prisustvu, ocjenama, planiranju i realizaciji Nastavnog plana i programa. Muallimi mogu obavještavati roditelje o prisustvu, uspjehu i domaćoj zadaći koju njihova djeca imaju. eDnevnik pruža čitav niz usluga koje će u etapama biti primjenjivane. Svjesni smo da će primjena eDnevnika morati proći fazu privikavanja i biće potrebno neko vrijeme kako bi se pokazali očekivani efekti njegovog korištenja,” kaže gl. imam Islamske zajednice Bošnjaka u Švicarskoj Jasmin ef. Demić čija je ideja i bila porizvodnja eDnevnika.
Potrebno je spomenuti da je jedan od imama, Sabahuddin ef. Sijamhodžić, bio i jeste zadužen za koordiniranje proizvodnjom eDnevnika i njegovog usavršavanja.
U cilju kvalitetnije primjene eDnevnika i podrške imamima u realizaciji mektebske pouke, na sastanku Savjeta gl. imama 15.01.2018. godine u džematu Heiden, glavni imam je u ime Islamske zajednice Bošnjaka u Švicarskoj svim imamima uručio moderan laptop.
S.S.
(preporod.com)
Od prvog dana 2018. godine, u Luksemburgu je počeo zvanično sa radom Observatorij za islamofobiju.
Islamofobija obuhvata sva djela diskriminacije ili nasilja nad institucijama ili pojedincima zbog njihove stvarne ili pak navodne pripadnosti islamu. Radi se o društvenoj pošasti koja uzima sve više maha širom svijeta. Mnoge međunarodne instance upozorile su u više navrata na opasnost rastuće antimuslimanske mržnje i netrpeljivosti. – Savjet Evrope, Ujedinjene nacije, Agencija Evropske unije za temeljna prava, OSCE i mnogi drugi organi institucije od značaja posvetili su u svojim izvještajima i drugim zvaničnim dokumentima značajno mjesto fenomenu netolerancije prema muslimanima i islamofobiji, te u tom kontekstu izrazili i zabrinutost trenutačnim stanjem i pozvali na konkretnu akciju.
Nažalost, izvještaji ukazuju da su isključujuća praksa, govor mržnje, krivična djela počinjena iz mržnje i druge vrste nasilja uperene protiv muslimana isuviše česte i u mnogim zemljama Evropske unije. U državama koje su prvi susjedi Luksemburga, u Francuskoj, Belgiji i Njemačkoj, desničarske stranke koje svoj politički program i predizborne slogane otvoreno baziraju na antiimigracionom i antimuslimanskom diskursu, dobijaju na popularnosti. Iako se na tom polju stanje u Luksemburgu doima mnogo bolje nego li u okolnim zemljama, nedostatak bilo kakvih zvaničnih podataka koji se tiču islamofobije ne dopušta nam da donesemo bilo kakav jasan zaključak. Zadnji slučajevi nam pak ukazuju da mnogi političari, osobito iz opozicionih stranaka, u nedostatku novih i progresivnih ideja posežu za jeftinim populizmom ne bi li na taj način pridobili dio desno orijentiranih birača. Zakon o eventualnoj zabrani nikaba koji se tiče 15-ak žena muslimanki u Luksemburgu, najbanalniji je primjer pokušaja besmislenog ograničavanja sloboda, uzimajući za metu u ovom slučaju manjine u manjini. Zadnji slučaj isključujuće prakse koji je privukao pažnju medija je također uperen protv žene, muslimanke, u ovom slučaju advokatice – koja je zbog marame na glavi onemogućena u ostvarenju svojih prava na polaganje advokatske zakletve. Pored navedenog, islamofobični komentari mnogih građana na koje nailazimo, vezano za teme koje se dotiču islama i muslimana, predstavljaju svojevrstan alarm svima nama da je potrebno preduzeti konkretne akcije kako govor mržnje uperen protiv bilo koga ne smiju postati dio naše kulture.
Observatorij će se u svom radu prvenstveno fokusirati na praćenje stanja islamofobije u Luksemburgu. Prikupljeni podaci poslužiće za pripremu godišnjeg izvještaja. U tom kontekstu, Observatorij računa na pomoć bliskih organizacija i nadasve građana koji se mole da svaki vid govora mržnje, isključujuće prakse, verbalnog ili pak fizičkog nasilja motiviranog zbog bilo čije stvarne ili navodne pripadnosti islamu, prijave putem e-maila: <email-pii> ili pak telefonskim pozivom na broj +352 691 568 776.
Pored navedenog, Observatorij će svoju pažnju posvetiti organiziranju aktivnosti i projekata sa ciljem senzibilizacije građanstva i prevencije islamofobije, te će nastojati biti, što je više moguće, na usluzi svim oštećenima i žrtvama. Također, nakon navedenog, sa razvijanjem kapaciteta rada, Observatorij će nastojati, u slučaju potrebe, pružati pravnu pomoć i psihološku asistenciju žrtvama islamofobije.
Observatorij će djelovati pri Institutu za istraživanje, edukaciju i interkulturalni dijalog koji u Luksemburgu uspješno djeluje već duže od godinu dana.
Observatorij za islamofobiju ustanovio je i priznanje koje nosi ime Jean-Michel Yahya Treinen – naš istaknuti sugrađanin koji je tokom svog života puno truda uložio u izgradnju mostova prijateljstva i razumijevanja između ljudi i kultura. Priznanje će se jednom godišnje dodjeljivati pojedincima za iznimne zasluge ostvarene na polju borbe protiv svih vrsti mržnje, diskriminacije i nasilja, te zaštite ljudskih prava i sloboda.
Na kraju, upozoravamo. – Islamofobija ne smije biti shvaćena kao problem isključivo muslimanske zajednice, već je ona izazov cjelokupnog društva. Uložimo zajednički napor kako bi ravnopravnost građana i društvena kohezija po kojoj je Luksemburg poznat u svijetu, bile očuvane i dodatno unaprijeđene.
(preporod.com)
Dova je oružje vjernika i njihova veza sa Uzvišenim Allahom. Allah, dž.š., je u samom Kur’anu obećao vjernicima da će im primiti njihove dove: A kada te robovi Moji za Mene upitaju, Ja sam, sigurno, blizu: odazivam se dovi dovitelja kad Mi dovi.Zato neka oni pozivu Mome udovolje i neka vjeruju u Mene, da bi bili na Pravome putu. (El-Bekare, 186)
O tome se govori i u hadisima Allahovog poslanika, s.a.v.s. Tako stoji u jednom hadisu: Ebu Hurejre, r.a., prenosi da je Vjerovjesnik, s.a.v.s., kazao: Neće se prestati uslišavati dova (Allahovog) roba, izuzev ako dovi za grijeh ili kidanje rodbinskih veza. (Bilježe ga Muslim, Ibn Hibban, Bejheki i dr.
U vjerovjesničkim hadisima su i pojašnjeni načini primanja dove. Tako Ebu Seid el-Hudri, r.a., prenosi da je Allahov poslanik, s.a.v.s., kazao: Dova (Allahovog) roba muslimana se prima na samo jedan od tri načina, izuzev ako dovi za grijeh ili kidanje rodbinskih veza: Ili će mu biti uslišano ono za što je dovio, ili će mu se dova sačuvati za ahiret ili će mu se otkloniti zlo srazmjerno toj dovi. (Bilježi ga Taberani)
Dakle, svaka iskrena dova vjernika se prima, posebno u sljedećim situacijama i stanjima:
- Lejletu-l-Kadr,
- Lejletu-l-Berat,
- Lejletu-r-Regaib,
- Lejletu-l-Miradž,
- Noć uoči Ramazanskog bajrama,
- Noć uoči Kurban-bajrama,
- Noć uoči Tervijje (8. zu-l-hidždžeta),
- Noć uoči Arefata,
- Noć uoči Ramazana,
- Prva noć redžeba,
- Noć uoči petka (džume),
- Noć uoči ponedjeljka,
- Zadnjih 10 noći ramazana
- Prvih 10 noći zu-l-hidždžeta,
- Prvih 10 noći muharrema,
- U noći,
- U zadnjoj trećini noći,
- U noćima muharrema,
- U noćima redžeba,
- U noćima šabana,
- U noćima ramazana,
- U noćima zu-l-kadeta,
- U noćima zu-l-hidždžeta,
- U danima muharrema,
- U danima redžeba,
- U danima šabana,
- U danima ramazana,
- U danima zu-l-kadeta,
- U danima zu-l-hidžeta,
- U vrijeme sehura, tj. zadnja šestina noći tokom posta,
- U vrijeme iftara,
- Dova mutekifa (osobe koja boravi u džamiji, pa makar na tren), posebno mutekifa zadnjih 10 ramazanskih dana,
- Dova zakira (onoga ko mnogo spominje Allaha),
- Dova hafiza Kur’ana,
- Dova osobe koja prouči hatmu,
- Dova ljudi koji su se sakupili, pa jedan uči dovu, dok ostali aminaju
- Kada se ljudi skupe da spominju Allaha-da zikre u džamiji ili negdje drugdje,
- Za vrijeme predavanja u džamiji ili negdje drugdje,
- Nakon namaza,
- Nakon pet dnevnih namaza,
- Nakon nafile namaza (teravih-namaz, duha-namaz, lejl-namaz, istihare-namaz, hadždže-namaz, tesbih-namaz, tehijjetu-l-mesdžid, namaz nakon abdesta, namaz radi nekog straha, namaz pri povratku sa puta, namaz za pokajanje, kusuf-namaz, namaz za kišu),
- Pri boravku u džamiji između dva namaza,
- Pri čekanju ezana u džamiji,
- Između ezana i ikameta,
- Tokom ezana,
- Tokom ikameta,
- Nakon ezana,
- Nakon ikameta,
- Tokom dana džume,
- Tokom Fatihe,
- Tokom izgovora Amin nakon Fatihe,
- Na rukuu,
- Nakon dizanja sa rukua,
- Na sedždi,
- Između dvije sedžde,
- Na tešehhudu (sjedenju) iza salavata, a prije selama,
- Tokom padanja kiše,
- Tokom džihada,
- Dova za drugog brata muslimana, pogotovo u njegovom odsustvu,
- Dova pri plakanju iz bogobojaznosti,
- Tokom pijenja vode Zemzem,
- Dova postača,
- Dova putnika (musafira),
- Dova mazluma (kome je nanešena nepravda),
- Dova unesrećenika (davljenika, dužnika, bankrotera, siromaha i dr.),
- Dova evlije (dobrog čovjeka),
- Dova pravednika,
- Dova pravednog vladara,
- Dova učenjaka,
- Dova pobožnjaka,
- Dova starije pobožne osobe,
- Dova samrtnika,
- Dova roditelja za dijete,
- Dova djeteta za roditelje,
- Dova onoga kome je učinjeno dobro dobročinitelju,
- Dova dobročinitelja,
- Dova hadžije,
- Dova mutemira (koji obavlja umru),
- Dova pri ukopu mejta (umrlog),
- Pri posjeti muslimanskih mezarja,
- U osami (npr. u kući i u drugim zatvorenim prostorima, u šumi, na planini, u pustoši, u polju, na proplanku i na drugim otvorenom prostorima),
- Pri kukurikanju pijetla,
- Pri čekanju izlaska sunca,
- Nakon klanjanog duha-namaza (jutarnjeg namaza)
- Pri izlasku sunca,
- Pri zenitu (kada je sunce na pola neba),
- Pri zalasku sunca,
- Pri buđenju,
- Pri polasku na spavanje,
- Pri buđenju iz sna tokom noći,
- Dova bolesnika,
- Dova kod bolesnika,
- U Poslanikovoj džamiji,
- U Revdi,
- Kod Poslanikovog kabura,
- U mezarju Bekiji,
- Dova na hadždžu općenito, te sljedećim mjestima u Mekki specifično:
- Na ulasku harem Mekke,
- U Mekki kada se ugleda Kaba,
- Na ulasku u harem Kabe,
- U Kabi,
- U Metafu (prostoru tavafu),
- Kod Crnog kamena (Hadžeri-esveda),
- Kod Rukn Jemanija (Jemenskog ćoška),
- Kod Rukn Irakija (Iračkog ćoška,
- Kod Rukn Šamija (Šamskog ćoška)
- Kod Multezema (prostor između Crnog kamena i vrata Kabe),
- Kod Atabe (praga kabenskih vrata)
- Ispod Mizaba (Kabinog oluka),
- Kod Hatima,
- Kod Zemzem-vode,
- Iza Mekami-Ibrahima (Stopa Ibrahimovih),
- Na Safi,
- Na Mervi,
- U Mes’a (prostoru saja),
- Na Mini, posebno u džamiji Hajf,
- Na Arefatu, posebno u džamiji/dolini Nemire i Džebelu Rahmetu (Brdu milosti),
- Na Muzdelifi, posebno na brdu Kuzeh (Meš’ari-Haramu) i u džamiji Meš’ari-Haram.
- Kod džemreta (Velikog, srednjeg i malog) na Mini,
- U dolini Ebtah, između Mine i Mekke,
- Kod Sidre (drvo lotosa/lopoča koje se nekada nalazilo na Arefatu).
Jusuf Džafić
(imam.ba)
- 1
- 2